Waarom is ons so emosioneel oor geld? - Jou Geld | Solidariteit WêreldJou Geld | Solidariteit Wêreld
Tuis › Artikels › Waarom is ons so emosioneel oor geld?
Geld. Benewens die feit dat jy jou rekeninge daarmee kan betaal en dit jou toelaat om te funksioneer in 'n kapitalistiese wêreld, assosieer jy geen positiewe emosies daarmee nie. Vir jou is dit iets wat in jou toekoms hoort. Elke keer as jy geld aan jouself bestee, voel jy skuldig en selfsugtig daaroor.
Ons gevoelens rondom geld is oor die algemeen verwarrend en uiters ingewikkeld. Dit wek baie emosies by ons. Die finansiële kenner Ramit Sethi verduidelik dat dit is omdat ons verhouding met geld net so persoonlik en waardevol is as enige ander verhouding in ons lewens.
Die sielkunde agter ons verhouding met geld word egter baie onderskat, sê hy. Ons gevoelens hou amper altyd geen verband met die finansiële besluite wat ons neem nie maar dui op iets baie dieper.
Dis 'n wanopvatting dat geld net oor somme gaan, sê Ramit. Finansiële berekeninge gaan jou verseker help met die beantwoording van vrae soos of jy 'n huis moet koop of nie, maar daar is geen towerformule wat jou gaan help met die neem van geldbesluite soos dié nie.
'n Rasionele besluit, soos die aangaan van 'n studielening, kan byvoorbeeld met verloop van tyd vir jou soos 'n stuikelblok begin voel. Alhoewel die lening vir jou universiteitsopleiding betaal het, voel jy dalk skaam en skuldig as jy aan jou skuld dink en maak dit jou angstig as jy kyk na wat jy verdien teenoor hoeveel jy spaar en belê.
Jy begin nadink oor wat jy as sekuriteit moes verskaf om die lening te kry, die rente op die lening, hoeveel geld jy elke maand opsy moet sit vir 'n afbetaling, en die soort werk wat jy moet doen om te bereik wat jy wil.
Jou negatiewe gevoelens vererger as jy begin rondkyk en jouself vergelyk met ander of selfs jou eie lewe voordat jy skuld aangegaan het. Jy begin jouself afvra of dit die moeite werd was en dink dat jy daarsonder vryer keuses sou kon maak en gelukkiger sou wees.
Gevoelens soos dié hou geen verband met jou skuld nie, sê Ramit. Jy dink dalk dat die afbetaling van jou skuld jou gelukkig sal maak, maar daar sal altyd 'n ander ding wees om oor te bekommer. Dit beteken nie dat jou gevoelens ongeldig is nie. Jou emosies gee jou net nie die volle beeld van jou finansiële situasie nie.
Bogenoemde is 'n klassieke voorbeeld van 'n skaarsheidsingesteldheid, waar jy fokus op wat jy nie het nie, en dit laat jou optree vanuit 'n plek van vrees, verduidelik Ramit.
Hoe verander jy jou ingesteldheid?
Herformuleer jou denke: Keer die manier om waarop jy oor jou finansiële besluite dink. In plaas daarvan om te dink oor alles wat jou lening nie vir jou kan doen nie, moet jy jouself afvra wat jy alles daaruit gekry het en nog gaan kry.
Ondersoek jou idees, gedagtes en gevoelens oor geld: Wat sien jy as die perfekte lewe vir jouself? Onthou dat elkeen van ons se definisie daarvan anders gaan lyk. Om jouself met ander te vergelyk, is dus nutteloos. Raak so spesifiek moontlik. As jy wil reis, waarheen wil jy reis en wanneer?
Dit sal jou help verstaan wie jy is en hoe jy wil hê jou lewe moet lyk. Moenie huiwer om aan hierdie visie te verander nie. Sommige van jou waardes en prioriteite sal waarskynlik mettertyd verander.
Hoe bou jy 'n gesonder, gelukkiger verhouding met geld?
Geld hoef nie stresvol en vreesaanjaend te wees nie. Om geld te verstaan, kan lekker en vreugdevol wees. Dit kan jou selfversekerd laat voel – asof jy iets bereik het.
Jy moet besef dat emosies goed is vir jou. Jy hoef nie jou emosies te verwyder uit die finansiële besluite wat jy neem nie. Gebruik dit om jou waardes, jou vrese, jou behoeftes en jou begeertes te verstaan. Jy wil byvoorbeeld op vakansie gaan maar wil ook belê. Dit maak jou nie besluitloos of inhalig nie. Dit maak jou menslik.
Leer om die taal van geld vlot te praat. Dit beteken dat jy moet verstaan wat terme soos saamgestelde rente, beleggings, ens. beteken. Voed jouself op oor hierdie konsepte. Dikwels lyk geld vreesaanjaend omdat ons dit net nie verstaan nie. Hoe meer spesifiek en georganiseerd jy oor jou geldsake raak, hoe meer in beheer en hoe minder angstig sal jy wees.
Raak geïnspireer deur geld. Geld hoef nie iets te wees wat jou bekommer nie. Dit kan jou ook motiveer. Dit kan jou help met die skep van vreugde. As jy in 'n restaurant gaan eet, 'n geskenk vir 'n vriend koop of jou ouers ondersteun, betaal jy nie net die rekening nie. Jy ervaar iets. Elkeen van hierdie gebare het baie groter betekenis as 'n prysetiket.
Hoe evalueer jy watter finansiële advies vir jou werk?
Daar is baie raad – veral rondom persoonlike finansies – wat nie verteenwoordigend van ons almal is nie. Ramit glo dat empatie goeie finansiële advies van die res skei. Dit is maklik om vir mense die regte ding te sê, veral as jy die kundigheid het.
Empatie, aan die ander kant, is om te verstaan dat almal – ongeag hul ouderdom, geslag, ras, identiteit – 'n visie het van hoe hulle wil hê hulle lewe moet lyk. Die finansiële besluite wat 'n 20-jarige man met 'n graad neem, sal baie anders wees as die finansiële besluite van 'n enkelma in haar 30's, as gevolg van 'n aantal faktore.
Finansiële advies wat die moeite werd is om na te luister, sal daarop gemik wees om jou te help om geld te gebruik om jou unieke visies en doelwitte te bereik.
https://financialgym.com/blog/2020/12/17/4-ways-to-change-your-money-mindset-from-scarcity-to-abundance